Document ID: 32007D0832

ΑΠΌΦΑΣΗ ΤΗΣ ΕΠΙΤΡΟΠΉΣ
της 13ης Δεκεμβρίου 2007
για την τροποποίηση της απόφασης 2007/718/ΕΚ σχετικά με ορισμένα μέτρα προστασίας από τον αφθώδη πυρετό στην Κύπρο
[κοινοποιηθείσα υπό τον αριθμό Ε(2007) 6251]
(Κείμενο που παρουσιάζει ενδιαφέρον για τον ΕΟΧ)
(2007/832/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (1), και ιδίως το άρθρο 9 παράγραφος 4,
την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (2), και ιδίως το άρθρο 10 παράγραφος 4,
Εκτιμώντας τα ακόλουθα:
(1)
Μετά την πρόσφατη εμφάνιση εστιών αφθώδους πυρετού στην Κύπρο εκδόθηκε η απόφαση 2007/718/ΕΚ της Επιτροπής, της 6ης Νοεμβρίου 2007, σχετικά με τη λήψη ορισμένων μέτρων προστασίας από τον αφθώδη πυρετό στην Κύπρο (3) με σκοπό να ενισχυθούν τα μέτρα καταπολέμησης του αφθώδους πυρετού τα οποία έλαβε η Κύπρος στο πλαίσιο της οδηγίας 2003/85/ΕΚ του Συμβουλίου, της 29ης Σεπτεμβρίου 2003, σχετικά με τη θέσπιση κοινοτικών μέτρων για την καταπολέμηση του αφθώδους πυρετού (4).
(2)
Με την απόφαση 2007/718/ΕΚ θεσπίζονται κανόνες που διέπουν την αποστολή από περιοχές υψηλού κινδύνου της Κύπρου, που αναφέρονται στο παράρτημα Ι, και από περιοχές χαμηλού κινδύνου της Κύπρου, που αναφέρονται στο παράρτημα ΙΙ της εν λόγω απόφασης («περιοχές στις οποίες επιβλήθηκαν περιορισμοί»), προϊόντων που θεωρούνται ασφαλή και τα οποία είτε παρήχθησαν, πριν από την επιβολή των περιορισμών στην Κύπρο, από πρώτες ύλες που προέρχονταν από περιοχές εκτός των περιοχών στις οποίες επιβλήθηκαν οι περιορισμοί αυτοί είτε είχαν υποστεί επεξεργασία που αποδείχθηκε αποτελεσματική για την αδρανοποίηση πιθανού ιού του αφθώδους πυρετού.
(3)
Με την έκδοση της απόφασης 2007/718/ΕΚ η Επιτροπή θέσπισε κανόνες για την αποστολή ορισμένων κατηγοριών κρεάτων από ορισμένες περιοχές που αναφέρονται στο παράρτημα ΙΙΙ της εν λόγω απόφασης στις οποίες δεν έχουν εκδηλωθεί εστίες αφθώδους πυρετού για τουλάχιστον ενενήντα ημέρες πριν από τη σφαγή και οι οποίες πληρούν ορισμένες ειδικές προϋποθέσεις. Σήμερα δεν εμφανίζεται καμία περιοχή στον κατάλογο του εν λόγω παραρτήματος.
(4)
Με βάση την εξέλιξη όσον αφορά την κατάσταση της υγείας των ζώων στην Κύπρο και ιδίως λόγω των θετικών αποτελεσμάτων της συνεχιζόμενης επιτήρησης, είναι πλέον δυνατόν να προσδιοριστούν οι περιοχές εκείνες που πρέπει να συμπεριληφθούν στο παράρτημα ΙΙΙ της απόφασης 2007/718/ΕΚ.
(5)
Επίσης, λόγω της τρέχουσας κατάστασης της υγείας των ζώων, είναι αναγκαίο να παραταθεί η ισχύς της απόφασης 2007/718/ΕΚ έως τις 31 Ιανουαρίου 2008.
(6)
Ως εκ τούτου, η απόφαση 2007/718/ΕΚ πρέπει να τροποποιηθεί ανάλογα.
(7)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής τροφικής αλυσίδας και υγείας των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2007/718/ΕΚ τροποποιείται ως εξής:
1.
Στο άρθρο 16 η ημερομηνία «15 Δεκεμβρίου 2007» αντικαθίσταται από την ημερομηνία «31 Ιανουαρίου 2008».
2.
Το παράρτημα ΙΙΙ αντικαθίσταται από το κείμενο του παραρτήματος της παρούσας απόφασης.
Άρθρο 2
Τα κράτη μέλη τροποποιούν τα μέτρα που διέπουν τις εμπορικές συναλλαγές έτσι ώστε να συμμορφώνονται τα μέτρα αυτά με την παρούσα απόφαση. Ενημερώνουν αμέσως την Επιτροπή σχετικά.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 13 Δεκεμβρίου 2007.

Labels: 17
0
3
6
18